Eksodus 2:11-12 Moses se motief is reg maar dit wat hy nou gaan doen is nie reg nie. Hy slaan nou die Egiptenaar dood wat sy volksgenoot en broeder geslaan het. Hy neem hier die reg in eie hand wat hy nie mag doen nie. Die oorsaak daarvan lê daarin dat Moses dink dat hy nou as die redder van Israel moet optree. Hy dink dat hy deur hierdie daad die volk vir hom sal wen en hy as hulle leier ‘n opstand kan begin wat Israel in vryheid kan bring. Moses wag nie op God se roeping en God se tyd nie. Stefanus vertel vir ons dat hierdie gedagte in Moses se kop was: “En hy het gedink dat sy broers sou verstaan dat God hulle deur sy hand redding sou gee; maar hulle het dit nie verstaan nie.” Hand 7:25
Moses begrawe die Egiptenaar wat hy doodgeslaan het. Hy dink dat niemand gesien het wat hy gedoen het en dat dit geheim sal bly. Net die volk Israel mag daarvan weet en so vir hom as hulle verlosser gewen word.
Moses moet nog leer om te wag. Om te wag op die oomblik dat die HERE hom roep om in Sy diens op te tree. Die tyd van voorbereiding is nog nie verby nie. Die HERE wil hom nog meer leer. So is dit ook met ampsdraers in die kerk. 'n Mens kan dink dat hy nou 'n leier moet wees nogtans moet jy wag tot die HERE jou roep om ampsdraer te wees.